Official Journal L 193 , 09/07/1998 P. 0020 - 0021



REGOLAMENT TAL-KUMMISSJONI (KE) Nru 1460/98 tat-8 ta' Lulju 1998 li jemenda r-Regolament (KEE) Nru 1170/93 li jippreskrivi ċerti regoli dettaljati għall-implimentazzjoni tar-Regolament tal-Kunsill (KEE) Nru 2158/92 dwar il-protezzjoni tal-foresti fil-Komunità min-nirien IL-KUMMISSJONI TAL-KOMUNITAJIET EWROPEJ, Wara li kkunsidrat it-Trattat li jistabbilixxi l-Komunità Ewropea, Wara li kkunsidrat ir-Regolament tal-Kunsill (KEE) Nru 2158/92 tat-23 ta' Lulju 1992 dwar il-protezzjoni tal-foresti tal-Komunità min-nirien ([1]), kif l-aħħar emendat bir-Regolament (KEE) Nru 308/97 ([2]), u partikolarment l-Artikolu 4(4) tiegħu, Wara li kkunsidrat ir-Regolament tal-Kummissjoni (KEE) Nru 1170/93 tat-13 ta' Mejju 1993 li jippreskrivi ċerti regoli dettaljati għall-applikazjoni tar-Regolament tal-Kunsill (KEE) Nru 2158/92 dwar il-protezzjoni tal-foresti fil-Komunità min-nirien ([3]), Billi għandha ssir disposizzjoni sabiex tħaffef it-trasmissjoni u l-analiżi ta' l-istat ta' progress tal-proġetti approvati mill-Kummissjoni in segwitu tal-Artikolu 4 ta' dan ir-Regolament; Billi l-limiti taż-żmien sabiex jitwettaq ix-xogħol li jkun eliġġibbli għall-konċessjoni ta' assistenza finanzjarja Komunitarja għal proġetti approvati mill-Kummissjoni b'mod konformi ma' l-Artikolu 4 tar-Regolament (KEE) Nru 2158/92 huma stipulati fid-dettal fid-deċiżjoni ta' approvazzjoni tal-Kummissjoni; Billi l-kundizzjonijiet li jirregolaw l-emendi għal dawn il-limiti taż-żmien għandhom jiddaħħlu f'dan ir-Regolament; Billi l-miżuri previsti f'dan ir-Regolament huma bi qbil ma' l-opinjoni tal-Kumitat Permanenti tal-Imsaġar, ADOTTAT DAN IR-REGOLAMENT: Artikolu 1 L-Artikolu 3 tar-Regolament (KEE) Nru 1170/93 huwa hawnhekk mibdul b'dan li ġej: Artikolu 3 Id-dipartimenti jew aġenziji għandhom jittrasmettu lill-Kummissjoni qabel l-1 ta' Novembru ta' kull sena dokument li jiddeskrivi l-istat ta' progress tax-xogħol fuq il-proġetti approvati mill-Kummissjoni in segwitu tal-Artikolu 4 tar-Regolament (KEE) Nru 2158/92. Dan id-dokument għandu jindika l-lista tal-proġetti li għalihom il-benefiċjarji ma jistgħux jikkonformaw mal-limiti taż-żmien sabiex iwettqu x-xogħol kif speċifikat fid-deċiżjonijiet ta' approvazzjoni. Il-lista jista' jkollha magħha talbiet ġustifikati kif mistħoqq għall-estensjoni ta' dawn il-limiti taż-żmien. Il-Kummissjoni tista' tikkonċedi l-estensjonijiet mitluba skond ċerti ċirkostanzi. Sabiex jiġu aċċettati, it-talbiet għall-estensjoni jridu jissodisfaw il-kundizzjonijiet li ġejjin: iridu jaslu għand il-Kummissjoni qabel id-data proġettata għat-tkomplija tax-xogħol kif speċifikat fid-deċiżjoni ta' l-approvazzjoni, iridu jiggarantixxu illi x-xogħol jintemm fil-limitu ġdid taż-żmien mitlub, l-estensjoni mitluba ma tistax taqbeż it-18-il xahar, tiġi konċessa estensjoni waħda biss għal kull proġett, għandhom jirrigwardaw biss dewmien fit-twettiq tax-xogħol minħabba l-kundizzjonijiet tat-temp jew minħabba ċirkostanzi murija li huma għall- kollox barra mill-kontroll tal-benefiċjarju. Taħt l-ebda ċirkostanza ma jistgħu jkunu r-riżultat ta' pjanifikazzjoni mhix xierqa jew mhix adekwata fil-waqt li l-proġett kien preżentat lill-Kummissjoni, sewwa jekk il-problema tal-pjanifikazzjoni tkun waħda teknika, amministrattiva jew finanzjarja u sewwa jekk tkun ir-riżultat ta' maniġġjar mhux xieraq tal-proġett. Jekk it-talbiet li jikkonformaw ma' l-ispeċifikazzjonijiet imsemmija hawn fuq ma jiġux presentati, jew jekk il-Kummissjoni temmen illi r-raġunijiet forniti mhumiex adekwati, l-għajnuna għal dawn il-proġetti għandha tiġi mnaqqsa jew irtirata.' Artikolu 2 Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu fil-Ġurnal Uffiċjali tal-Komunitajiet Ewropej. Dan ir-Regolament għandu jorbot fl-intier tiegħu u japplika direttament fl-Istati Membri kollha. Magħmul fi Brussel, fit-8 ta' Lulju 1979. Għall-Kummissjoni Franz FISCHLER Membru tal-Kummissjoni Proofread by Claudine Camilleri [1] GU L 217, 31. 7. 1992, p. 3. [2] ĠU L 51, tal-21.2.1997, p.23. [3] ĠU L 118, tal-14.5.1993, p.23.